***Η … δόξα της σταύρωσης και η ενότητα της Εκκλησίας***

Σχόλιο στο Ευαγγελικό Ανάγνωσμα

της Κυριακής των Πατέρων της Α´ Οικουμενικής Συνόδου: Ιωα 17:1-13

*Μιλτιάδης Κωνσταντίνου*

*Ομότιμος Καθηγητής Θεολογικής Σχολής Α.Π.Θ.*

*Άρχων Διδάσκαλος του Ευαγγελίου*

*της Αγίας του Χριστού Μεγάλης Εκκλησίας*

Κατά τη διάρκεια ολόκληρης της περιόδου μεταξύ Πάσχα και Πεντηκοστής, οι Ορθόδοξοι Χριστιανοί μελετούν μέσα από τα ευαγγελικά και αποστολικά αναγνώσματα το έργο του Αγίου Πνεύματος στην Ιστορία. Και επειδή η ενότητα της Εκκλησίας νοείται ως έργο του Αγίου Πνεύματος στην Ιστορία, η τελευταία Κυριακή πριν από την Πεντηκοστή είναι αφιερωμένη στη μνήμη των 318 Πατέρων που συμμετείχαν στην πρώτη Οικουμενική Σύνοδο στη Νίκαια της Μικράς Ασίας το 325 μ.Χ.

Περιεχόμενο του ευαγγελικού αναγνώσματος της τελευταίας Κυριακής πριν από την Πεντηκοστή είναι ένα απόσπασμα από την τελευταία προσευχή του Ιησού, την οποία απευθύνει προς τον Πατέρα του λίγο πριν από τη σταυρική του θυσία. Το κύριο μέλημα του Ιησού στην τελευταία του προσευχή πριν από το τέλος της αποστολής του στη γη είναι για τους μαθητές του. Ζητά από τον Πατέρα του να τους κρατήσει ασφαλείς και ενωμένους. Σύμφωνα με το κείμενο:

|  |  |
| --- | --- |
| **ιζ´ 1**Ταῦτα ἐλάλησεν ὁ Ἰησοῦς, καὶ ἐπάρας τοὺς ὀφθαλμοὺς αὐτοῦ εἰς τὸν οὐρανὸν εἶπεν· *Πάτερ, ἐλήλυθεν ἡ ὥρα· δόξασόν σου τὸν υἱόν, ἵνα καὶ ὁ υἱός σου δοξάσῃ σε,* **2***καθὼς ἔδωκας αὐτῷ ἐξουσίαν πάσης σαρκός, ἵνα πᾶν ὃ δέδωκας αὐτῷ δώσῃ αὐτοῖς ζωὴν αἰώνιον*. **3***αὕτη δέ ἐστιν ἡ αἰώνιος ζωή, ἵνα γινώσκωσί σε τὸν μόνον ἀληθινὸν Θεὸν καὶ ὃν ἀπέστειλας Ἰησοῦν Χριστόν.* **4***ἐγώ σε ἐδόξασα ἐπὶ τῆς γῆς, τὸ ἔργον ἐτελείωσα ὃ δέδωκάς μοι ἵνα ποιήσω*· **5***καὶ νῦν δόξασόν με σύ, Πάτερ, παρὰ σεαυτῷ τῇ δόξῃ ᾗ εἶχον πρὸ τοῦ τὸν κόσμον εἶναι παρὰ σοί*.**6***Ἐφανέρωσά σου τὸ ὄνομα τοῖς ἀνθρώποις οὓς δέδωκάς μοι ἐκ τοῦ κόσμου. σοὶ ἦσαν καὶ ἐμοὶ αὐτοὺς δέδωκας, καὶ τὸν λόγον σου τετηρήκασι*. **7***νῦν ἔγνωκαν ὅτι πάντα ὅσα δέδωκάς μοι παρὰ σοῦ ἐστιν*· **8***ὅτι τὰ ρήματα ἃ δέδωκάς μοι δέδωκα αὐτοῖς, καὶ αὐτοὶ ἔλαβον, καὶ ἔγνωσαν ἀληθῶς ὅτι παρὰ σοῦ ἐξῆλθον, καὶ ἐπίστευσαν ὅτι σύ με ἀπέστειλας*.**9***Ἐγὼ περὶ αὐτῶν ἐρωτῶ· οὐ περὶ τοῦ κόσμου ἐρωτῶ, ἀλλὰ περὶ ὧν δέδωκάς μοι, ὅτι σοί εἰσι,* **10***καὶ τὰ ἐμὰ πάντα σά ἐστι καὶ τὰ σὰ ἐμά, καὶ δεδόξασμαι ἐν αὐτοῖς*.**11***Kαὶ οὐκέτι εἰμὶ ἐν τῷ κόσμῳ, καὶ οὗτοι ἐν τῷ κόσμῳ εἰσί, καὶ ἐγὼ πρὸς σὲ ἔρχομαι. πάτερ ἅγιε, τήρησον αὐτοὺς ἐν τῷ ὀνόματί σου ᾧ δέδωκάς μοι, ἵνα ὦσιν ἓν καθὼς ἡμεῖς*. **12***ὅτε ἤμην μετ' αὐτῶν ἐν τῷ κόσμῳ, ἐγὼ ἐτήρουν αὐτοὺς ἐν τῷ ὀνόματί σου· οὓς δέδωκάς μοι ἐφύλαξα, καὶ οὐδεὶς ἐξ αὐτῶν ἀπώλετο εἰ μὴ ὁ υἱὸς τῆς ἀπωλείας, ἵνα ἡ γραφὴ πληρωθῇ*.**13***Nῦν δὲ πρὸς σὲ ἔρχομαι, καὶ ταῦτα λαλῶ ἐν τῷ κόσμῳ ἵνα ἔχωσι τὴν χαρὰν τὴν ἐμὴν πεπληρωμένην ἐν αὐτοῖς*.  | **17 1**Αφού τα είπε αυτά ο Ιησούς, σήκωσε τα μάτια του στον ουρανό και είπε: «*Πατέρα, έφτασε η ώρα· φανέρωσε τη δόξα του Υιού σου, ώστε κι ο Υιός σου να φανερώσει τη δική σου δόξα.***2***Εσύ του έδωσες εξουσία πάνω σε όλους τους ανθρώπους· έτσι κι αυτός θα δώσει την αιώνια ζωή σε όλους αυτούς που του εμπιστεύτηκες.***3***Και να ποια είναι η αιώνια ζωή: Ν’ αναγνωρίζουν οι άνθρωποι εσένα ως τον μόνο αληθινό Θεό, καθώς κι εκείνον που έστειλες, τον Ιησού Χριστό.***4***Εγώ φανέρωσα τη δόξα σου πάνω στη γη, αφού ολοκλήρωσα το έργο που μου ανέθεσες να κάνω.***5***Τώρα λοιπόν εσύ, Πατέρα, δόξασέ με κοντά σ’ εσένα με τη δόξα που είχα κοντά σου προτού να γίνει ο κόσμος.* **6**»*Εγώ σε έκανα γνωστό στους ανθρώπους που τους πήρες μέσα από τον κόσμο και μου τους εμπιστεύτηκες. Ανήκαν σ’ εσένα, κι εσύ τους έδωσες σ’ εμένα, κι έχουν δεχτεί το λόγο σου.***7***Αυτοί τώρα ξέρουν πως όλα όσα μου έδωσες προέρχονται από σένα·***8***γιατί τις διδαχές που μου έδωσες, εγώ τις έδωσα σ’ αυτούς, κι αυτοί τις δέχτηκαν και αναγνώρισαν πως πραγματικά από σένα προέρχομαι, και πίστεψαν πως εσύ με έστειλες στον κόσμο.* **9**»*Εγώ γι’ αυτούς παρακαλώ. Δεν παρακαλώ για τον κόσμο αλλά γι’ αυτούς που μου έδωσες, γιατί ανήκουν σ’ εσένα.***10***Κι όλα όσα είναι δικά μου είναι και δικά σου, και τα δικά σου είναι και δικά μου, και δι’ αυτών θα φανερωθεί η δόξα μου.***11**»*Τώρα δεν είμαι πια μέσα στον κόσμο· ενώ αυτοί μένουν μέσα στον κόσμο, κι εγώ έρχομαι σ’ εσένα. Άγιε Πατέρα, διατήρησέ τους στην πίστη με τη δύναμη του ονόματός σου που μου χάρισες, για να μείνουν ενωμένοι όπως εμείς.***12***Ὀταν ήμουν μαζί τους στον κόσμο, εγώ τους διατηρούσα στην πίστη με τη δύναμη του ονόματός σου. Αυτούς που μου έδωσες τους φύλαξα, και κανένας απ’ αυτούς δε χάθηκε, παρά μόνον εκείνος που ήταν καταδικασμένος να χαθεί, για να εκπληρωθεί η Γραφή.***13**»*Τώρα όμως εγώ έρχομαι σ’ εσένα, και τα λέω αυτά όσο είμαι ακόμα στον κόσμο, ώστε να έχουν τη δική μου τη χαρά μέσα τους σ’ όλη την πληρότητά της*. |

Σύμφωνα με τα λόγια του Χριστού προς τον Πατέρα του, προϋπόθεση για να μείνουν οι μαθητές του ασφαλείς και ενωμένοι είναι ότι κατανοούν τι σημαίνει “Αιώνια Ζωή”, με άλλα λόγια, ότι γνωρίζουν τον μόνο αληθινό Θεό. Αυτή η εξίσωση περιλαμβάνει τον βιβλικό ορισμό του τι δηλώνεται στην ορθόδοξη παράδοση με τον όρο “Θεολογία”. Θεολογία δεν είναι μια θεωρητική γνώση του Θεού, αλλά η ικανότητα να δει κανείς το έργο του Θεού στην Ιστορία.

Για να γίνει κατανοητή η σχέση μεταξύ της αφιερωμένης στη μνήμη των Πατέρων της Α´ Οικουμενικής Συνόδου γιορτής και του έργου του Αγίου Πνεύματος στην Ιστορία, πρέπει να επιστρέψει κανείς στην πρώτη περίοδο της Εκκλησίας. Η θέση ότι ο ελληνισμός δάνεισε στον χριστιανισμό τη γλώσσα και τις μορφές έκφρασής του για τη διατύπωση της χριστιανικής θεολογίας είναι αναντίρρητα αποδεκτή από το σύνολο των ερευνητών. Όμως δεν ήταν αυτό το δάνειο που άλλαξε την πορεία της Ιστορίας και γέννησε έναν καινούργιο πολιτισμό. Αυτό που έπαιξε αποφασιστικό ρόλο προς την κατεύθυνση αυτήν ήταν η συνάντηση στο πλαίσιο του χριστιανισμού δύο εντελώς διαφορετικών πολιτιστικών παραδόσεων, της ιουδαϊκής και της ελληνικής, δύο θεωρήσεων του κόσμου που εμφανίζονται εντελώς αντίθετες μεταξύ τους. Σύμφωνα με την ιουδαϊκή θεώρηση του κόσμου, η οποία κληροδοτήθηκε στον χριστιανισμό, ο κόσμος προϋποθέτει την ύπαρξη ενός θεού εντελώς ελεύθερου και ανεξάρτητου από αυτόν. Αντίθετα ο ελληνισμός, αν και δεν αμφισβητούσε την ύπαρξη του θεού, ουδέποτε τον θεώρησε ως προϋπόθεση του κόσμου. Ο θεός υπάρχει μέσα στον κόσμο· δεν είναι η προϋπόθεση, αλλά το συμπέρασμα στο οποίο καταλήγει κανείς εξετάζοντας τον κόσμο. Αν η Φιλοσοφία άρχισε με την προσπάθεια του Θαλή να εξηγήσει την προέλευση των όντων από το νερό, εκείνος ο οποίος θεμελίωσε την ιδέα ότι τα πάντα προέρχονται από ένα αρχικό αιώνιο και άχρονο στοιχείο, το οποίο συνεχώς μεταβάλλεται σε διάφορα στοιχεία, είναι ο δεύτερος της σχολής της Μιλήτου, ο Αναξίμανδρος. Έτσι, η προβληματική των αρχαίων Ελλήνων είχε από την αρχή προσανατολιστεί προς τη φύση, την ουσία που παραμένει σταθερή. Η προβληματική αυτή που προερχόταν από την ελληνική αντίληψη για τη φύση, επηρέασε τόσο έντονα την παραπέρα εννοιολογική εξέλιξη, ώστε το χρονικό γίγνεσθαι αντιμετωπιζόταν ως κάτι δευτερεύον, που καθαυτό δεν άξιζε να συγκεντρώσει το μεταφυσικό ενδιαφέρον. Όχι μόνον τον ατομικά καθορισμένο άνθρωπο, αλλά και ολόκληρο το ανθρώπινο γένος, με τις τύχες, τις πράξεις και τα παθήματά του, η ελληνική επιστήμη το θεωρούσε τυπικά ένα επεισόδιο μόνον, ένα ιδιαίτερο παροδικό πλάσμα στην επαναλαμβανόμενη με τους ίδιους πάντοτε νόμους κοσμική διαδικασία[[1]](#footnote-1). Βασική ιδέα του Αναξιμάνδρου ήταν ότι τα διάφορα στοιχεία, νοούμενα ως θεοί, προσπαθούν αδιάλειπτα να επεκτείνουν την κυριαρχία τους, αλλά υπάρχει ένα είδος αναγκαιότητας, ένα είδος φυσικού νόμου που συνεχώς αποκαθιστά την ισορροπία. Η αντίληψη αυτή της “δικαιοσύνης” -της μη υπέρβασης καθορισμένων ορίων- ήταν μια από τις βαθύτερες ελληνικές πεποιθήσεις. Οι θεοί υπόκειντο στη δικαιοσύνη ακριβώς όπως και οι άνθρωποι, αλλά αυτή η ανώτατη εξουσία δεν ήταν καθ’ εαυτήν προσωπική, δεν ήταν ένας ανώτατος θεός[[2]](#footnote-2). Αν, λοιπόν, για την ιουδαϊκή σκέψη οτιδήποτε υπάρχει είναι αποτέλεσμα της απόλυτης, ακόμη και αυθαίρετης, ελευθερίας του Θεού και των επεμβάσεών του μέσα στον χώρο και στον χρόνο, για την ελληνική νοοτροπία μια τέτοια ελευθερία που μπορεί να αυθαιρετεί απέναντι στον κόσμο και στην αρμονία του θεωρείται ύβρις. Έτσι, αν για τον Ιουδαίο το κέντρο βάρους πέφτει στο γινόμενο, στο ενεργούμενο, και γι’ αυτό βλέπει τα πάντα από τη σκοπιά της Ιστορίας, το ενδιαφέρον του Έλληνα εστιάζεται στο υπάρχον. Για τον Ιουδαίο που γίνεται χριστιανός το οντολογικό ερώτημα σχετικά με τον Χριστό είναι ουσιαστικά ανύπαρκτο· μπορεί εύκολα να κατανοήσει τον Χριστό ως μια επέμβαση του Θεού στον κόσμο. Αντίθετα, για να κατανοήσει ο Έλληνας το ευαγγέλιο, πρέπει πρώτα να δώσει μια ικανοποιητική απάντηση στο σχετικό με το τι είναι ο Χριστός ερώτημα.

Η συνάντηση αυτή ιουδαϊκού και ελληνικού τρόπου σκέψης δεν ήταν ούτε εύκολη ούτε ακίνδυνη για όσους στοχαστές επιχείρησαν να συμβιβάσουν τις δύο αντιτιθέμενες κοσμοθεωρίες. Εκείνοι που αστόχησαν στην προσπάθεια να μετατρέψουν τον αφηγηματικό βιβλικό λόγο σε μια αφαιρετική φιλοσοφική σκέψη δεν ήταν λίγοι. Κάποιοι όμως πέτυχαν και σ’ αυτούς ανήκουν αναμφίβολα εκείνοι που πήραν μέρος στην Πρώτη Οικουμενική Σύνοδο. Και ήταν ακριβώς αυτή τους η επιτυχία που άνοιξε τη δυνατότητα τόσο για την εμφάνιση ενός νέου παγκόσμιου πολιτισμού όσο και για την επιβίωση των πολιτιστικών παραδόσεων που τον γέννησαν. Η επιτυχία του εγχειρήματος εκείνου αποδεικνύεται από το γεγονός ότι οι αποφάσεις εκείνης της Συνόδου συγκροτούν μέχρι σήμερα τη βασική ομολογία πίστης όλης της Χριστιανοσύνης.

V. Surikov: *Α´ Οικουμενική Σύνοδος*

Σχεδίασμα για την εικονογράφηση του Ναού του Σωτήρος (1876)

Ασφαλώς η Ιστορία δεν γράφεται με “αν”. Κανείς, λοιπόν, δεν μπορεί να απαντήσει με βεβαιότητα στο ερώτημα τι θα συνέβαινε αν ο Ελληνισμός δεν συναντιόταν με τον Ιουδαϊσμό. Πιο συγκεκριμένα, με βάση τα ιστορικά δεδομένα, κανείς δεν μπορεί να υποθέσει ποια θα ήταν η εξέλιξη του ελληνικού πνεύματος αν δεν το προσλάμβανε ο χριστιανισμός, ούτε μπορεί να φανταστεί ποια θα ήταν η τύχη της ασήμαντης εκείνης ιουδαϊκής αίρεσης αν δεν αξιοποιούσε τις δυνατότητες που της προσέφερε ο ελληνισμός. Το βέβαιο, από τα ιστορικά πάντοτε δεδομένα, είναι ότι η συνάντηση των δύο πολιτισμικών παραδόσεων στους αιώνες που προηγήθηκαν της γέννησης του Χριστού δημιούργησαν τις προϋποθέσεις για τη γέννηση ενός πολιτισμού που καταύγασε την ανθρωπότητα ολόκληρη.

Οπωσδήποτε, το κύριο μέλημα των Πατέρων που συμμετείχαν στη Σύνοδο της Νικαίας ήταν η ενότητα της Εκκλησίας. Και, ακολουθώντας τη βιβλική κατανόηση της ενότητας, όπως αυτή σκιαγραφείται στην τελευταία προσευχή του Ιησού, προσπαθούν να την καθιερώσουν στην βάση της αληθινής πίστης. Δυστυχώς, πολύ σύντομα η ομολογία της αληθινής πίστης έγινε σχεδόν ταυτόσημη με την πίστη στη κοσμική εξουσία. Αυτή η ταύτιση οδήγησε τον πέμπτο αιώνα στο σχίσμα των Ανατολικών Εκκλησιών και στον ενδέκατο αιώνα στο μεγάλο σχίσμα μεταξύ Ανατολής και Δύσης. Αλλά η επιθυμία για ενότητα παραμένει ζωντανή μέχρι σήμερα και ο καλύτερος τρόπος για να επιτευχθεί αυτό είναι σύμφωνα με το *Κατὰ Ἰωάννην Εὐαγγέλιον* να καλλιεργηθεί η αγάπη του ενός προς τον άλλο και ο αμοιβαίος σεβασμός.

Πιο συγκεκριμένα, ο Χριστός αρχίζει την προσευχή του διαβεβαιώνοντας τον Πατέρα του ότι ολοκλήρωσε το έργο που του ανέθεσε, φανερώνοντας τη δόξα του πάνω στη γη (17:4), και τον παρακαλεί: «*Τώρα λοιπόν εσύ, Πατέρα, δόξασέ με κοντά σ’ εσένα με τη δόξα που είχα κοντά σου προτού να γίνει ο κόσμος*» (17:5). Αποκομμένη από τη συνάφεια του τέταρτου Ευαγγελίου η συγκεκριμένη φράση μπορεί να παρανοηθεί, καθώς δίνεται η εντύπωση ότι ο Ιησούς προσπαθεί να αποφύγει τη σταύρωση. Είναι όμως γνωστό ότι σε ολόκληρο το *Κατὰ Ἰωάννην Εὐαγγέλιον* ο όρος “δόξα” συνδέεται με τη σταύρωση. Όταν ο Ιησούς, ολοκληρώνοντας το έργο του εισέρχεται στην Ιερουσαλήμ δηλώνει πως: «*Ήρθε πια η ώρα για να δοξαστεί ο Υιός του ανθρώπου*» και, για να αποφύγει την ενδεχόμενη παρεξήγηση, συγκρίνει τον εαυτό του με έναν σπόρο που πρέπει να πέσει στη γη και να πεθάνει[[3]](#footnote-3). Το ίδιο και όταν ο Ιούδας φεύγει από κοντά του για να τον προδώσει, ο Ιησούς λέει: «*Ήρθε τώρα η ώρα να φανερωθεί η δόξα του Υιού του Ανθρώπου κι ο Θεός να δοξαστεί εξαιτίας του*»[[4]](#footnote-4). Είναι, κατά συνέπεια προφανές ότι όλο το Ευαγγέλιο συνδέει τη δόξα του Χριστού με μια διαδικασία που κορυφώνεται στη σταύρωση, επομένως η σταύρωση αποκαλύπτει τη δόξα του Θεού. Αξιοσημείωτο στην προκειμένη περίπτωση είναι ότι η περιγραφή της σταύρωσης από τέταρτο Ευαγγέλιο διαφέρει από τις περιγραφές των συνοπτικών, καθώς απουσιάζουν από αυτήν σημάδια εκδήλωσης της θείας δύναμης[[5]](#footnote-5). Η δόξα του Θεού στην αφήγηση του Ιωάννη δεν αποκαλύπτεται στην εκδήλωση της δύναμής του, αλλά στη διαβεβαίωση της αγάπης του. Η αποστολή του Ιησού να φανερώσει τη δόξα του Θεού στη γη ολοκληρώνεται με τη σταύρωσή του, καθώς αυτή αποκαλύπτει την αγάπη του Υιού προς τον Πατέρα, αλλά και την αγάπη του Πατέρα προς τον κόσμο[[6]](#footnote-6). Η σταύρωση εκδηλώνει το εύρος της θείας δύναμης αποκαλύπτοντας το βάθος της θεϊκής αγάπης.

Στην ορθόδοξη λειτουργία, πριν από την απαγγελία του Συμβόλου της Πίστεως, ο διάκονος προσκαλεί τους πιστούς «ἀγαπήσωμεν ἀλλήλους, ἴνα ἐν ὀμονοίᾳ ὀμολογήσωμεν». Αυτό σημαίνει ότι η αγάπη είναι πάντοτε η προϋπόθεση για την κοινή ομολογία της πίστης και ποτέ το αντίθετο.

1. W. Windelband - H. Heimsoeth, *Εγχειρίδιο Ιστορίας της Φιλοσοφίας* (μτφρ. Ν. Μ. Σκουτερόπουλος) Μ.Ι.Ε.Τ. / Αθήνα 1980, τόμ. Α΄ σελ. 295*.* [↑](#footnote-ref-1)
2. B. Russell, *Ιστορία της Δυτικής Φιλοσοφίας* (μτφρ. Αιμ. Χουρμούζιου) Ι. Δ. Αρσενίδης & Σια / Αθήνα, τόμ. Α΄ σελ. 72*.* [↑](#footnote-ref-2)
3. Ιωα 12:23-24: Ο δὲ Ἰησοῦς ἀπεκρίνατοαὐτοῖς λέγων, *Ἐλήλυθεν ἡ ὥρα ἵνα δοξασθῇ ὁ υἱὸς τοῦ ἀνθρώπου. Ἀμὴν ἀμὴν λέγω ὑμῖν, ἐὰν μὴ ὁ κόκκος τοῦ σίτου πεσὼν εἰς τὴν γῆν ἀποθάνῃ, αὐτὸς μόνος μένει· ἐὰν δὲ ἀποθάνῃ, πολὺν καρπὸν φέρει*. [↑](#footnote-ref-3)
4. Ιωα 13:31: *Νῦν ἐδοξάσθη ὁ Υἱὸς τοῦ Ἀνθρώπου, καὶ ὁ Θεὸς ἐδοξάσθη ἐν αὐτῷ.* [↑](#footnote-ref-4)
5. Πρβλ Ματ 27:45-54· Μαρ 15:33-38· Λου 23:44-45*.* [↑](#footnote-ref-5)
6. Πρβλ Ιωα 14:31: *ἀλλ᾽ ἵνα γνῷ ὁ κόσμος ὅτι ἀγαπῶ τὸν Πατέρα, καὶ καθὼς ἐνετείλατό μοι ὁ Πατήρ, οὕτως ποιῶ*. Ιωα 3:16: Οὕτως γὰρ ἠγάπησεν ὁ Θεὸς τὸν κόσμον, ὥστε τὸν Υἱὸν αὐτοῦτὸν μονογενῆ ἔδωκεν, ἵνα πᾶς ὁ πιστεύων εἰς αὐτὸν μὴ ἀπόληται, ἀλλ᾽ ἔχῃ ζωὴν αἰώνιον. [↑](#footnote-ref-6)